《吴江长桥》
元代·本诚

天险不可梯，白石不受鞭。空疑幻人试幻术，神输鬼运来尘寰。

幻涛驾浪径空阔，盘结钩锁金联环。又疑东海跃出万丈白玉虬，挟风噀雨飞上天。

天高九万不得上，翻身飞堕长江边。苍云半湿琼瑶冷，弱水不隔蓬莱境。

两岸遥分白月光，中流压破青天影。江吞湖吐水势雄，南极地缺栖鱼龙。

桥成壮观夺天巧，却笑造化无全功。

作者简介：元僧。嘉兴语溪人，初名文诚，后名道元。字觉隐，号辅成山人、大同山翁、凝始子。尝主本觉寺。后寓吴下。喜山水，以诗自豪。又善画山水。有《凝始子集》。